Cesarhanmun/geonobi-data huggingface dataset:
地名: 平壤 (平安道, 首府/府)
年: 1548.0

○平安道
              平壤居民李仁弼家, 雌牛生犢, 後兩脚下班白, 前兩脚上脊間, 又一足倒出。 上節長周尺七寸二分, 下節長六寸三分, 蹄高二寸一分, 足距本體一分。 無骨柔軟, 隨行動搖。 尾如獐尾, 長四寸, 作兩岐。 祥原郡私奴突衰家, 黑雌牛産一犢, 一頭兩目三耳, 腰上一牛之形, 腰下二牛之形, 八足兩尾, 無毛赤色。 竝是雄犢。

○憲府啓曰: "曩者因加德、天城兩鎭新設, 鳳山、龍仁及星、黃、廣、楊四州殘弊, 以各司奴婢, 移定爲奴婢, 以下三道各官奴婢, 代充其數。 同是吾民, 以此易彼, 非徒事體未便, 官奴移定之際, 京中富商, 外方豪猾之類, 或因交嫁, 或因族屬, 謀就歇役, 捧簡舞術, 富實者竝免官役, 貧殘者偏受其苦, 下三道各官, 因此而彫弊, 誠非細故。 各官奴婢移屬爲各司奴婢者, 請限十年前, 一切刷還本役, 以救各官彫殘之弊。 且咸興、平壤有監司之營, 北靑、寧邊有兵使之營, 營與本府, 各有奴婢, 營奴婢則其數甚多, 而只爲監司、兵使之私役, 府奴婢則其數甚少, 而監司、兵使、府官等支供及一應往來賓价、軍官、雜人饋餉等事, 獨當其苦。 故營奴婢, 日益富盛, 府奴婢日就彫殘。 均是一邑人物, 而分爲二途, 勞逸不均, 請罷營奴婢, 盡屬本府。" 答曰: "限十年前一切刷還, 則其中安業居生者, 不無騷擾之弊, 限三四年前刷還。 營奴婢, 其來已久, 今不可輕易處之。 收議大臣後, 當發落。"
地名: 平壤 (平安道, 首府/府)
年: 1554.0

○丁酉/傳曰: "平安道觀察使啓本, 平壤等官孝子、烈女, 勿以常例褒奬可也。"
                【平壤府居內需司婢貴今, 自年少時, 與同司奴允石, 依禮婚嫁。 去戊子年夫死, 貴今年三十四, 造祭廳設位版, 朝夕竭誠設奠。 三年後, 因不飮酒食肉, 不離祭廳。 每年四節衣服, 一依其夫生時製造, 祭畢焚之。 到今年已六十餘, 而志行愈堅, 少無怠惰。 內需司婢貴非, 與貴今兄弟也。 依禮婚嫁, 爲府官奴界孫妻。 去丁亥年夫死, 貴非年三十六七, 哀毁過度, 盡情喪事, 排設主位, 朝夕祭祀, 服闋, 仍不食肉飮酒, 不梳頭髮, 常著素服。 爲夫每年製春夏節衣裳, 設祭後燒之。 常時幸得果物, 不入其口, 先奠神主, 至今誠心不衰, 隣里莫不歎服。 故校生林起文妻金氏, 夫死, 抱屍日夜血泣, 四五日不歛, 幾至腐毁, 艱難歛殯。 終制後至三十餘年, 每朔望祭祀, 凡饌物, 親自調劑, 務爲精潔, 別置鼎俎, 以供祀事。 爲夫製造春夏節衣服, 獻新燒舊。 常衣素服, 不用梳櫛, 未嘗窺戶
                    〔外〕
                  。 年已七十, 不弛戚容, 言及亡夫, 哀泣如初。 成川冶匠李根亨, 性本純孝, 有老母年至八十, 孝養異於常人。 其母自去年始得疾長臥, 今正月間臨死時, 根亨自斷右手第四指第一節, 和藥而供, 後數日病愈。】
地名: 平壤 (平安道, 首府/府)
年: 1560.0

○壬申/以平安道觀察使
                【兪絳。】
              狀啓, 下于政院曰: "予以不敏, 叨主臣民, 凡有命令, 下不奉行。 西京
                【平壤。】
              商船禁斷, 不是難行之事, 而前庶尹李師聖,
                【輕妄之人。】
              名爲文臣, 冒赴大處, 不奉君命, 暗挾私情, 婚家奴子, 許入城底, 累日留連, 公然販貿。 當初色吏等進告, 而故令勿捧土稅, 當監司推考船主之際, 非不知査頓
                【夫之父, 婦之父, 相謂曰査頓。】
              之奴, 而恐發雜言, 不爲引嫌, 無辭推鞫, 遽卽取服, 曚曨牒報, 必有其情。 且漢金等, 移囚於慈山郡之時, 公然請簡于郡守。 徒知一身官爵之安危, 不知君命之可畏, 極爲無狀。 所當痛治, 懲一警百, 以正不奉君命之罪。"
                【後被盡奪告身之罪。】
地名: 平壤 (平安道, 首府/府)
年: 1563.0

○壬午/政院考《日記》以啓曰: "在中廟朝, 兩司以平安監司韓效元, 妾在平壤, 妨於事體, 啓遞矣。" 傳曰: "以此示于吏曹, 沈守慶可往與否, 商量回啓。" 吏曹啓曰: "監司旣兼府尹, 本府官婢, 率處衙中, 則非徒有妨事體, 族屬之人, 因緣交通, 難保其必無。 一開其例, 恐有後弊。" 傳曰: "遞之。"
地名: 平壤 (平安道, 首府/府)
年: 1598.0

○丙戌/上幸祖總兵所館, 接見。 摠兵曰: "兵馬未得多帶, 只有家丁百餘名, 而別無所成之功, 而徒多擾害, 未安。" 上曰: "豈有擾害之事? 李提督前者率兵, 拯濟小邦, 小邦之至今保存者, 全賴此也。 今聞戰沒。 小邦上下孰不痛慘? 今弟亦沒於陣中云, 尤極驚慟。" 摠兵曰: "爲臣子者, 死於國事, 乃是職分內事, 馬革裹尸, 亦是男子之願。 奈何國王言之至此? 多謝。 前日遼東
              㺚子, 出來久屯, 軍門令俺往防, 俺來此矣, 今則㺚虜已去。 經理以爲: ‘星州等處, 李摠兵亦戰亡, 無所倚賴。’ 令俺南下。 當歇馬四五日, 更爲南下矣。" 上曰: "當初多蒙大人之德, 至今保存。 今又南下云, 不知言喩。" 摠兵曰: "旣爲臣子, 勤苦何傷? 但陪臣朴承宗及通官等, 同往星州、尙州、草溪等處, 備嘗艱苦。 其處鹽醬亦無, 其苦如何? 今將更爲南下, 請施賞。" 上曰: "皆是職分內事, 有何功勞? 然大人有命, 當參酌施之。" 上問承旨曰: "摠兵接伴使, 亦有施賞之規乎? 考前例爲之。" 摠兵曰: "時未了事, 此正用人之秋也。 俺留防海印寺等處, 故倭不得犯。 設若不如是, 如糧餉必多散失矣。 率軍摠兵之接伴, 皆蒙賞典, 俺則以原任摠兵之故, 陪臣尙未蒙賞。 今若不施, 欠面多矣。" 上曰: "當參酌依命。" 摠兵曰: "陪臣、通官則勤苦多矣。 伶俐小通事, 定送何如? 前給定給理馬, 非但我馬, 軍中之馬有病, 則治之甚好。 然無藥, 亦欲得之耳。" 上曰: "當依命。" 摠兵曰: "蔚山之戰, 所騎馬中丸, 家丁之馬, 亦多散失, 如身上羊皮衣等物, 亦轉賣, 貿馬以來矣。 然皆駑疲, 不合於戰用。 朝聞陪臣之言, 則國王送馬於俺, 受之未安。" 上曰: "聞大人失馬, 故馬雖駑, 表情而已。 如是言之, 惶恐。" 摠兵曰: "無馬, 給之則當騎往戰陣。 若故失則已, 生則可牽還矣。 而獨給於俺, 受之未安。" 上曰: "大人以小邦事出來, 麾下之人多失馬云。 欲盡給, 而以軍門之令, 方備馬, 不得一一備送。 大人無馬, 則表情矣, 如是言之, 惶恐。" 請行茶。 上以李副摠、擺遊擊、楊遊擊死亡悲慘事, 令通官, 措辭告之, 摠兵曰: "多勞國王掛心。 男子以死爲榮。 況朝廷臣子, 死於國事, 亦幸矣。 過念至此, 多謝。" 將擺酒之際, 摠兵曰: "多謝。 舍(第)
                〔弟〕
              死於兵事, 軍卒亦多死亡。 雖曰天數, 飮酒未安。" 上顧謂承旨曰: "何以爲對?" 左右曰: "此言禮也。 强請未安。" 李廷龜曰: "以杯盤則不敢, 而立行一杯之意, 措辭請之何如?" 上以此意更請, 摠兵曰: "雖死於病, 尙不可忍。 此則死於兵, 慘不能飮。 願飮茶。" 仍拭淚。 上曰: "聞大人之言, 不勝慘然。" 請茶, 曰: "惟命。" 茶訖, 上呈禮單, 摠兵曰: "國王厚意, 前旣屢受。 今只領帖。 多謝。" 上再請, 摠兵固辭。 上曰: "大人前, 雖未可再進, 願分諸左右家丁。" 答曰: "多謝。 若可受, 則豈不受乎?" 上曰: "不敢更煩。" 遂作揖而出, 還宮。 摠兵卽來謝, 上出迎上殿。 摠兵曰: "今日來臨陋地, 且令陪臣、通官, 遠路伺候, 請拜謝。" 上曰: "不敢。" 摠兵曰: "禮當拜謝, 而天暑恐勞尊體, 請作揖。" 乃相揖。 上曰: "來顧陋地, 請作拜以謝。" 總兵曰: "不敢。" 乃相揖, 就座行茶。 摠兵進禮單曰: "自壬辰出來, 多有擾害之事, 而行李盡送, 無可表情。 此物誠薄, 只表微意。" 上曰: "大人盛禮, 不敢當。 領帖則亦領盛意, 惶恐敢辭。" 摠兵固請, 上曰: "大人之賜, 不敢不受。 多謝。" 摠兵告辭曰: "不過四五日, 當南下。 必致久闊, 請行辭拜。" 上曰: "不敢。 大人爲小邦事遠來, 而地方殘破, 事不稱情, 惶恐。" 摠兵曰: "別無所成之功, 而徒有擾害之事, 不勝惶恐。" 上呈禮單曰: "薄物表情。" 摠兵辭不受。 上曰: "大人前, 不敢再請。" 顧左右, 摠兵曰: "只受紙地筆墨。" 仍曰: "欲拜辭, 而恐勞國王, 請作揖。" 上曰: "大人初到平壤示威, 故兇賊不得逼迫, 西路天兵, 因而大擧。 小邦之得有今日, 皆是大人之賜。 多謝。" 摠兵曰: "平壤之事, 國王不言, 故不敢言矣。 其時不知山川險夷。 人言倭奴數三千, 意謂率三千兵馬, 足以討之, 輕入矣。 若知形勢, 則可住二三日, 整治而後擊之。 不量事勢, 而孤軍輕敵, 致有敗衂, 每爲慙赧。 今日國王反致垂謝之言, 尤爲惶恐。" 上曰: "當初小邦, 亦不知賊勢矣。 雖未得盡勦, 大示天威, 多謝。" 摠兵曰: "今日言及, 敢詳言矣。 李提督接戰時, 俺自南門入, 斬獲三十餘級, 家丁死傷, 亦三十餘名。 俺爲貴邦事, 無不用心矣。" 上曰: "大人爲小邦事, 軫念至此, 多謝。" 總兵遂作揖而出。

○經理接待都監郞廳, 以右議政意, 啓曰: "昨夕, 黃應陽入來。 臣今朝相見, 則行長所送倭子七名, 拘留在任實, 朱元禮獨來, 已到天安, 明日當到此云。 應陽因言老爺欲處置朱元禮, 殺一人無益。 且浙江、福建近處, 被擄人留在倭營者, 其數甚多, 若聞此言, 則必阻其出來之心。 老爺性急, 而不深思, 事體或如此, 我心甚悶。 卽刻經理招臣, 出示行長、正成同名稟帖。 其書大槪寫稱: ‘授都督、僉事行長、正成等, 叩稟天朝經理、朝鮮都察院楊老爺臺前。 日本欲朝貢, 被朝鮮阻阨, 小邦國王發兵, 遂抵王京、平壤, 擄二王子。 因沈遊擊調戢其間, 蒙天朝大恩, 錫以封典。 朝鮮猶不修好, 小邦國王又發兵問罪朝鮮, 以至南原, 而楊摠府不商量以見敗, 此非小臣之罪也。 今老爺提兵再來, 日本諸人, 不知所措。 望老爺, 商量善爲處分, 以安生靈云云。’ 經理說道: ‘此稟帖, 非倭中文字。 必是我南邊人, 在彼處寫出矣。’ 仍指示善爲處分之語曰: ‘這奴極奸狡。 今則比往時不同, 兵亦多來, 糧亦多發, 倭實要退去, 則我好進兵防守, 然我只要一戰而已。 但倭退之後, 爾國何以能了? 目今運糧事, 萬分緊急, 須竭一國之力, 晝夜火速搬運。 今聞尙州等處留住兵, 已缺糧, 只喫菜根、溪柳穗云。 急速設法搬運, 以圖接濟。’ 又曰: ‘咸鏡道虜情怎麿樣?’ 臣說道: ‘奴兒哈赤動兵攻勦江邊居胡人三百餘家, 又挐數百餘人, 來到三水郡禁耕地方, 屯住耕種。 玆以乞老爺差官嚴禁耳。’ 經理笑曰: ‘朝鮮多會文人, 何不賦一詩退此虜?’ 廣寧虜變稍定, 祖承訓不宜回去。 我欲代李寧, 還送尙州。 我聞晋州江那邊, 倭子積峙糧餉甚多, 而朝鮮無一人出奇, 潛燒積聚, 何無謀如是耶?’ 云。" 傳曰: "大人譏我國之言, 眞貫珠之言矣。"
地名: 平壤 (平安道, 首府/府)
年: 1599.0

○左議政李德馨
              
                【德馨年未四十, 位至台鉉, 豈不盛哉? 値國家艱虞之會, 恃君上眷遇之隆, 不揆己力之不逮, 乃欲擔當時務, 小器易盈, 短才易乏, 處事之際, 多所顚倒, 信乎相業之難也。】
              啓曰: "今朝戴中軍謂臣曰: ‘丁應泰上本, 參在此諸將, 裏面則蕭尙書大亨、張給事輔之、姚給事文蔚諸人, 九卿中主戰者, 都被參說。 稱內外賊臣, 朋比誤國, 貴國則指爲奸藩, 此是在星州所發本也。 今聞到平壤, 又上本云, 未知再說何事。 其論貴國一款, 先爲謄書見示。’ 且密言: ‘前日李應試, 自遼東七日入京, 納丁之密書于趙相公, (授)
                〔受〕
              相公密諭, 馳還遼東, 以待丁行。 風聞趙相公說: 「朝鮮有不得已重事, 則可參, 如非大段事, 則不須幷參朝鮮」 云。 朝鮮須及丁疏未上之前, 說丁之到處亂打官人擾害之事則可矣。’ 臣答稱: ‘小邦事體不敢’ 云爾, 則戴中軍說稱: ‘此則貴國可量處’ 云。 萬經理又招戴中軍及茅、許兩遊擊以去。 晩聞諸將, 將擬各上本, 而軍門及經理, 時方做本稿云。 丁疏略曰: ‘朝鮮通倭, 從來已然, 《海東記略》, 奸藩實有是事。 今王京, 倭館日本館尙在, 而爭告洲地, 啓釁犯倭。 昨年五月, 督臣還遁, 鮮民遮道江干, 尙爾告爭。 今某人等慣言鮮人猾詐, 陽事天朝, 陰結日本, 私運糧米, 中藏鉛彈, 而我兵情形, 密報倭奴, 且圖畫諸將面貌、盔甲、馬匹, 以獻倭奴。 所以臨陣倭, 能認得遊擊盧得功, 被衆銃以死。 臣飮恨呑聲云云。’"
地名: 平壤 (平安道, 首府/府)
年: 1612.0

○又鞫僧人天玉･善修、官奴風孫等, 黃赫事辭連人也。 又捕平壤姓黃人等十六名來。 上
              王問曰: "此黃哥等何以辨覈耶?" 李恒福曰: "辨之甚難。 雖非生員之人, 盡數拿來, 極可駭矣。" 李德馨曰: "彭錫頗窮窘, 沒名納招。 逆謀, 重事也, 何可不擧名而招問乎?" 李恒福曰: "柳彭錫已死, 渠之家屬雖仍囚, 無可問之事。 宜速處斷。" 王曰: "彭錫女子詆陷申慄, 此甚兇詐。 欲刑推得情矣。" 李爾瞻、崔有源啓曰: "禁府假都事, 或用迷劣之人, 分送諸處, 極其騷擾。 平壤姓黃人拿來時, 黃姓之人, 盡數拿捕, 亦甚紛擾。 請竝命推考。"
地名: 平壤 (平安道, 首府/府)
年: 1615.0

○乙卯十二月初三日乙巳平安監司金藎國馳啓曰: "伏准戶曹移文內, 以本道參價布, 則每匹米十七斗, 奴婢身貢, 則每匹作米三十斗。 又伏准有旨內, 以本道近海各官米太租合三萬石, 解氷卽時, 上送于移轉所云。 臣竊念本道農事雖曰稍稔, 風雪早霜, 損傷過半。 今此海邊各邑應上納米太租, 不下二萬石, 奴婢貢紬作米之數, 亦一萬二百餘石, 繕修廳作米, 亦不下萬餘石, 而濱海田案, 不過四萬餘結。 夫以四萬結大無之所收, 辦出五萬石許多之穀, 則雖盡其地之出、竭其廬之入, 決不可取盈於徵科。 且今市價, 參價布則匹直米五六斗, 而今責十五斗, 奴婢貢紬, 則亦不過十五斗, 而今責三十斗, 勒定倍稱, 斂怨罔極, 各邑奴婢齊來, 願納二匹, 情極矜悶。 前項移轉米太租三萬石及中和、平壤兩官田稅, 雖不計種糧而上送, 參價、貢紬作米, 商量裁處, 使赴京一路之民, 俾無潰散之虞(何如)?"
地名: 平壤 (平安道, 首府/府)
年: 1618.0

○平安道節度使金景瑞狀啓: 滿浦僉使蔣後琬馳報: "今五月十六日, 騎胡十二名, 來到越邊, 呼通事, 卽令通事, 問之, 則所持文書呈納。 而取見皮封, 則題曰朝鮮國王開拆, 不勝寒心, 令通事開諭曰: ‘我國與汝將, 事體不同。 自前文書相通之規, 無直達朝廷之禮, 捧納極難。’ 反覆開諭, 前後文書, 竝爲出給, 則差胡曰: ‘迷劣胡人, 持書出來而已。 如此事體, 何以知之?’ 勢難驅迫還給, 故姑令留置胡館, 嚴辭開諭, 厚饋酒肉, 以悅其心後, 令女眞訓導房應斗, 鄕通事河世國等, 問虜中事情, 則差胡答曰: ‘我將方會軍兵, 與天將相戰, 私相出入之人, 不無漏通軍機之弊, 故一切禁斷出入者。 今此起兵事, 斷則
              遼東殺我將祖父, 又於如許城中, 送天將添兵守護, 故我將結怨, 積年鍊兵, 去四月十五日, 我將領兵, 撫順等四鎭, 一時盡擊後, 一處聚兵, 所得牛馬、布物、弓箭及所擒唐人點閱, 不知其數。 撫順鎭將, 則乞降生擒, 我將有末女許嫁, 時在奴城。 又於五月晦間六月初生, 欲向如許擊破後, 仍向遼東、廣寧計料, 而日炎霖雨, 草樹茂密, 時未定奪。 所擒唐人千餘名, 則卽削其髮, 服其胡尤衣, 以爲先鋒。 朝鮮則與我朝, 有信之國。 若遼東請兵于朝鮮, 則會寧、三水、滿浦等處, 我將當以一枝兵馬, 發送攻擊。 朝鮮與我將, 無嫌怨, 謹守封疆, 勿使動兵。’ 云云。 答曰: ‘天朝以二百年生聚, 格汝小酋, 無異泰山壓卵, 不必格外國而求助矣。’ 問答間, 言辭極其悖慢。 入關時, 有若探察城上器械虛實者然。 胡書本文, 則胡館留置, 謄書上送。" 大槪此賊不畏天朝, 至於移書我國, 示以利害, 尤切痛憤。 其侵凌之患, 不但在於天朝, 我國邊上, 亦不時無受侮之虞, 將兵來備禦之策, 所當汲汲。 臣之妄意, 已抄黃延道軍兵, 進駐肅川等地, 本道軍兵, 則防禦使、助防將等, 以本道守令兼差, 各率其兵, 仍駐信地, 操鍊待邊, 卽時馳援。 道內物力, 有裕之邑, 及江邊守令, 亦以武班換差, 團束軍兵, 聞變馳援。 則守禦之策, 可以成形。 胡書連二度, 不許捧入, 早晩必有意外之患, 防胡之策。 無過守城淸野。 而以江邊一帶言之, 則江界、滿浦、昌城、朔州、義州等, 若干城矣。 其餘則城不過丈餘, 濠不過數尺, 決難入守也。 內地龍岡、安州、平壤城, 皆可守之地, 而廢棄已久, 倉卒難修。 寧邊一城, 雖曰闊遠, 四面山高, 可以死守, 而久棄不修, 欲爲繕築, 則賊未至, 而民先失農。 凡干抄兵進駐, 諸城修築等事, 請令廟堂啓下備邊司, 從速指揮。 備邊司回啓曰: "今此胡書及滿浦問答說話, 極其兇慘。 至以七宗惱恨, 讎怨天朝, 終之以蒼天默祐, 俾遂寸衷云, 一以誇示其得志, 一以恐劫我邊上。 來胡之悖慢, 又非前日所比, 侵犯之患, 在於今日, 本道之事, 極爲汲汲。 黃延道軍兵, 聖敎已令, 分運入防, 駐箚處所, 則與巡察使, 詳議進退。 而防禦使、助防將, 兼差守令, 及道內守令, 武班換差事, 朝廷自當量處。 安州城守事, 本司已請下諭, 及時修治, 爲必守之地, 已爲定奪。 郭山之城, 與安州不遠, 可作聲援之地, 而形勢最好, 所當爲先修築。 平壤、寧邊等地, 人民多集之地, 自前必守之議, 非一而只以過大爲難守。 一道根本之地, 亦不可空棄, 參酌道內物力, 毋或玩愒姑息, 盡心規劃何如? 大槪兇鋒, 旣突於天朝, 次第加兵於我, 必然之理也。 十分留念征繕, 異日毋使賊騎, 如入無人之境事, 請監司處, 竝爲行移啓
              何如?" 從之。 《光海君日記》卷第一百二十八
地名: 平壤 (平安道, 首府/府)
年: 1619.0

○差官袁見龍抵趙挺書曰:不佞此來, 敬爲齎皇勅、欽賜, 以爲弔死、問傷之資, 優恤戰兵之擧, 不宜別有所干。 然事勢危急存亡之秋, 貴國之於
              天朝, 猶父子也, 父之情可隱而不告於子乎? 此二不佞之所以直陳而不諱也。 奴酋二百餘年, 受我國家豢養厚恩, 授以龍虎將軍, 富貴極矣, 一朝爲謀叵測。 久畜異志, 邊將不加覺察, 養虎貽患, 致禍滋蔓。 去年破撫順、克淸河, 張總爺全師陷沒, 今年又四路進兵, 連喪四帥, 夫以我堂堂天朝, 豈勢力之不均? 良由人謀之不臧耳, (而議之輕耳。 如今春)國王動萬餘之健卒, 糜數萬之糧餉, 非有精忠大義者不能。 兩帥之被擄未還, 士卒之殘創幾盡, 是以(我)聖心惻然, (而)特齎萬金, 以弔問也。 昨承國王枉顧, 一曰: "奴酋之仇, 卽愚夫愚婦, 亦必報復。" 一曰: "寬奠之師, 逃回者甚衆, 死者死, 活者活, 志必復仇。" 此言可矢天日, 可泣鬼神, 不啻皇上及文武臣工, 皆感謝國王之盛意, 卽二皇祖在天之靈, 實卽臨之, 二不佞所尙
              當感激, 叩頭而稱謝也。 獨今遼在
                東
              , 自開原一失, 患切剝膚, 鐵嶺、瀋陽, 危如累卵, 關西之兵馬, 調集未齊, 沿邊之城堡, 守備單弱。 是以二不佞行時, 院道諄諄告戒, 必求得貴國鳥鎗手數千, 保守遼陽
              , 將川兵馬, 盡發鐵嶺。 此是到底一着, 不佞行時, 亦頗唯唯, 院道云: "朝鮮國王誠知理勢, 而濟困扶危者, 第言之, 必不見諉。" 昨于宴日, 見國王口吻, 不多慨然, 是以今日抱痛而長臥也。 夫奴酋彈丸之地, 不當貴國一道。 卽謂稍强, 以四道處之, 綽有餘力。 若謂貴國不慣于銃, 又謬矣。 夫貴國之銃, 鳴于天下, (孰不知之? 實爲倭銃之賜。) 昨至義州至安州兩處, 銃手不下五六百, 皆極精而極銳(者), 後至黃州、平壤, 皆以强而示弱, 不復陳設, 則銃手豈眞無哉? 所言者謙也。 夫遼與貴國, 誼切唇齒, 不待智者而後辨也。 遼之於貴國, 則貴國之舟也, 欲渡江, 必假舟楫, 欲合天朝, 必假遼東。 無遼左, 則貴國與天朝, 間而不能合矣, 貴國可以泥丸塞鴨綠乎? 萬一奴拔遼, 而塞山海而東向義州, 則貴國未可安枕而臥也。 況奴酋自收李永芳、佟養性
              弟兄以來, 變詐百出, 或設間謀, 以疑國王之心, 肆妖言以疑國人之聽。 目今熊老爺到任, 又是一番旗皷, 逆知奴運漸衰、奴氣漸頓, 不久當授首就戮。 國王今肯發兵一千, 可當後日二萬, 肯發三千, 當後日六萬。 至守備漸完, 人馬調集, 大兵進勦之日, 仍請國王發兵馬若干, 合川兵同進一路。 夫川兵之與麗兵, 意氣頗投, 可無矛盾之患也。 二不佞之來, 可以朝交勅賞而夕告別, 奈有此請兵事? 是以稍羈數日, 國王肯念遼左之危、唇齒之誼, 急發銃手數千, 同二不佞行, 以保遼城, 則所以賜使臣者, 勝日百宴而日百禮。 若不蒙垂念, 卽沃之醴泉, 寢之金穴, 亦何益于事哉? 不佞犬馬, 赤衷愚直若此, 幸垂鑑。
地名: 平壤 (平安道, 首府/府)
年: 1623.0

○上御明光殿, 引見兵曹判書金瑬, 吏曹參判李貴。 上曰: "頻欲引對, 而多事未暇矣。 國事艱危, 紀綱解弛, 諸卿須盡心拯濟。" 瑬曰: "臣非不欲盡心, 而素無才識, 當此艱危之際, 叨忝司馬之長, 只切憂惶而已。" 貴曰: "臣筋力衰敗, 且無鑒識, 而忝此銓衡重任, 何以知人才之當否而擧措得宜乎! 宜擇人而付之。" 上曰: "當今急務, 惟在擇任人才而已。 卿其勿辭盡心。" 瑬曰: "聞鄭忠信狀啓, 有㺚兵造船波猪江之說云。 波猪江在江界、理山、山羊會之下, 其險阻無異劍閣, 奴兵若由此路, 則兵必疲矣。 設或順流而下, 直到昌義之境, 而數葉小舡, 勢難渡軍犯境, 然在我之道, 不可不備。 宜下諭於金藎國、李溟許令便宜從事。 李時發久在西方, 熟諳邊事, 使之姑留, 以待元帥下去, 而帥臣張晩速令出鎭, 以備緩急, 何如?" 上曰: "卿言是矣。" 貴曰: "臣意, 則嚴飭鎭管, 使之自守。 若失信地, 屬邑守令, 皆以軍律從事, 則爲守令者, 自請築城矣。" 瑬曰: "臣意, 則土木之役, 民困極矣。 築城之事, 似難容易爲之。" 上曰: "築城雖終不可已, 姑待農歇可矣。 且平壤城, 若不改築而小之, 則不可守耶?" 瑬曰: "城或有小而難守, 或有大而可守者。 平壤乃通衢大道, 小築之後, 願入者多, 則恐不能容也。" 上曰: "今世之人, 所見不及古人, 予意則修築舊城而已, 不當小之也。" 瑬曰: "卽今西關之任, 皆得其人, 而管餉之任, 亦必得人而付之。 臣意, 權盼可委此任。" 上曰: "權盼方爲度支之任, 亦難遷動。" 瑬曰: "沈諿方爲兵曹參知, 而盡心國事, 且有才局, 雖管餉之任, 亦能當之。" 上曰: "其然乎?" 瑬曰: "沈諿雖委以重任, 亦足擔當。 當今士夫中, 如諿者未易多得也。" 上謂都承旨吳百齡曰: "怠慢之習, 近來尤甚, 誠可寒心。 嚴加飭勵, 以革此習。"
地名: 平壤 (平安道, 首府/府)
年: 1624.0

○備局啓曰: "奴賊現形越邊犯境與否, 雖不可知。 平壤以東, 兵力甚單。 今者摠戎使李曙畿輔團束之軍, 多至二萬餘人, 請就其中, 抄出精壯, 使之裝束, 以爲待敵之地。" 從之。
地名: 平壤 (平安道, 首府/府)
年: 1625.0

○戊午/上晝講孟子于資政殿。 特進官張晩曰: "奴賊形勢, 不可以朝夕期其緩急。 今之西路巨弊, 蓋在於客將之多也。 若以都元帥, 開府於平壤, 仍兼監司, 以兵使兼副元帥, 則其實監、兵使而名號差重矣。" 上曰: "予意亦以爲便。 但今詔使將至, 不可遞易, 當於詔使回還後, 卽行此計矣。" 上又曰: "頃見使臣馳啓, 則今來天使兩人, 俱納賂而出來云, 未知何以接待也。 若多出物, 貸使我國換賣, 則尤極難處。 聞中原士大夫, 雖負尙書之望者, 亦事行賂云。 今日中原之事, 極可慮也。"

○乙未/體察使張晩, 自西路復命, 上引見于資政殿。 上曰: "奴賊形勢如何, 防守之事亦如何也?" 晩曰: "近無偵探往來, 奴賊情形, 無憑可聞。 以臣愚見, 似不必憂, 而防備軍兵甚少。 若有事變, 則黃海及平安兩道下番軍, 竝爲添入之意, 已言于副使。 水上各鎭, 若碧潼、渭原、理山、江界等邑, 防戍尤單弱, 賊若入寇, 抵當無策, 故亦已分送若干軍兵矣。" 上曰: "軍數如是草草, 將何以防守乎?" 晩曰: "沿江諸邑, 旣已把守。 定州牧使丁好恕以爲: ‘宣、郭之兵, 若付于己, 凌漢山城當以死守’ 云, 依其言許之。 寧邊本城, 闊大難守, 而判官洪鎬, 更爲修築, 城甚堅固, 且有兵三四千, 賊必難犯。 人民皆願入守, 士卒亦有激勵之心。 鎬之才局如此, 深可嘉也。 李莞
              
                〔以〕
              爲: "屯田于閑曠之地, 可得萬餘碩之穀’ 云矣。" 上曰: "義州防軍與兵民, 其數幾何?" 晩曰: "本府及邊堡之軍, 竝與村民而計之, 則幾至四五千矣。 渠以爲: ‘若得六七千兵, 則可以守之’ 云, 故旣已分送三千矣。" 上曰: "平壤城池, 倉卒修築, 能無欠缺乎?" 晩曰: "城堞完固, 砲樓材木, 亦已團聚, 似勝於黃州。 且此賊不解攻城, 苟得其人而守之, 則賊豈易犯乎?"
地名: 平壤 (平安道, 首府/府)
年: 1626.0

○丙戌/備邊司啓曰: "伏見兵部、撫院咨文及朴鼎賢等所送給事薛國觀題本, 以情形微變, 屬國携貳爲言, 而詳其辭意, 頗能照見本國事狀, 亦頗致疑於毛將所爲, 勤勤以或失輔車脣齒之勢爲憂, 欲得本國眞的情形, 而聖旨又以同心共濟等語, 責勵撫鎭, 其所望於本國者, 亦不淺鮮矣。 毛將始以一旅, 艱關越海, 來寓我疆, 乃能虛張聲勢, 牽掣虜後, 接撫剃遼, 遂有十數萬之衆。 是毛將大有功於天朝, 而使本國海路不阻, 得伸其事大之禮者, 亦毛將力也。 奈專任少數, 反覆無常, 旣僞陳擒馘, 欺罔皇上, 又虛辭恐喝, 詐瞞本國? 肝肺畢露, 明若觀火, 殊不知作僞心勞, 人終不服, 眞可謂小黠大癡者矣。 間者謠言屢煽, 邊情疑惑, 朝廷略不介意, 猶恐其餽餉之不給、歡情之或失, 則本國之所以待之者, 於斯至矣。 今見撫院移揭中語, 抑揚捭闔, 始焉許之以忠貞, 終焉陷之以携貳, 而屑屑於蔘斤、紙卷之多少、厚薄, 竊竊焉爲市井兒婦之態。 至於賊适之敗, 援爲己功, 尹義立內應之言, 又惝怳無據, 莫測其心之所在。 臣等竊揣, 毛將務結中貴, 以爲自固之計, 而亦有一種公論, 覺其詐妄海外之事, 不能眞知的見, 故有此奏咨, 欲聞本國實情者也。 今若一一吐實, 則恐有激變之憂; 曲爲阿護, 則他日亦必反爲所陷, 可謂難處之甚者。 然天下事, 只須光明正大, 務從實狀, 禍福、成敗, 付之於天。 今宜另具奏本, 其措語, 備陳天朝恩德之厚及君臣分義之重, 且陳毛將有功之狀曁日後難處之形而曰: ‘癸亥之夏, 卽差張晩爲都元帥, 駐節平壤, 又以李适爲副元帥, 悉發國中精銳以付之, 兩西軍兵, 專屬其營, 俾進駐寧邊, 一聽毛將指揮, 以待協攻之期, 而伊乃潛包禍心, 含怨朝廷, 謂: 「重兵在手, 而國內空虛」, 陰結巡邊使韓明璉, 間道疾趨, 直擣京城賴張晩收拾餘兵, 追躡其後, 賊雖就戮, 而本國兵力, 自此不振, 府庫蓄積, 蕩然無餘矣。 又自數年以來, 山東繼糧, 漸不如初, 毛將十餘萬衆及老弱男婦僅數十萬糊口之資, 皆取辦於本國, 而以貿販爲名。 設令本直相當, 生之者寡, 食之者衆; 一人之耕, 十人之食, 民益貧而倉廩益虛。 自上年, 遂廢南方添戍, 只令出粟轉輸, 供給毛營, 而撙節邊儲, 爲城守計矣, 至于今年, 南粟不贍, 則又竭邊儲而供之。 自此本國城守之計, 又左矣。 且毛將之鈐束遼民, 非不嚴截, 而饑餒切身, 計乃無聊, 則散布閭閻, 紾其臂而奪之食者滔滔也, 則毛將無如此何, 而號呼者、轉徙者, 相望於道, 邊上之一空, 可指日而待也。 然臣不暇念此, 而所大悶者, 協助之計歸虛, 而報德之無其所, 又悲天朝赤子, 顚連於我疆, 而莫之救也。 越在頃年, 臣固已料其如此, 故具狀奏聞, 冀蒙垂察, 而竟寥寥也。 豈日月之明, 不能照見萬里之外耶? 要之, 許多剃漢, 驅入中國, 將有難處之憂也, 則以天下之大, 猶患難處, 況小國不能千里者哉? 然今年則猶或可支, 至於明年而又明年, 則未知終作如何。 此臣所以極知惶悚, 而未免更瀆者也。 且韓明璉之子潤曁其從弟澤, 兵敗之後, 脫身逃竄, 未知去處, 上年接得邊臣馳報, 稱剃漢王四明等來自胡中, 言: 「韓姓人兄弟, 以甲子十二月, 投入奴穴, 自稱其父謀叛伏誅, 盡輸本國事情, 又誑被拘諸將姜弘立等, 以父母、妻子, 盡被誅夷, 爲誘賊東搶之計」 云。 其後剃漢之歸毛營者, 所言皆與此合, 則其爲韓潤兄弟明甚, 而本國之憂尤大矣。 且尹義立, 非議政, 頃差毛營接伴官, 奉職不謹, 得過於毛將, 實無謀叛本國之事, 亦不曾充差進京。 毛將所稱王仲祿等呈報之說, 全無事實, 無乃有姦人故爲交構者耶? 且鄭遵、鄭造兄弟, 俱以光海寵臣, 有導賊林畔, 謀廢母后之罪, 竝伏常刑, 而其弟道、逵, 緣坐徙邊, 不曾脫逃。 且其兄弟中, 初無鄭梅爲名者, 此亦似出於傳聞之誤也。 竊見撫臣移咨, 似有過以爲慮者, 豈海外事狀, 猶有所未盡聞察者耶? 本國雖在僻遠, 世守禮義, 決不以形勢之憂危, 少變其忠貞之節。 但以遼民大衆, 邊餉難繼爲憂, 懇乞皇上, 俯亮本國無他, 兼燭毛兵事勢之難, 早賜處分, 或收還老弱, 或另議輸粟, 令本國保全邊疆, 治兵養民, 永爲藩援’ 云云, 而至於薛國觀題本中簒弑等語, 雖極可駭, 不出於咨文中, 姑置勿論, 始似得體。 令承文院, 將此意善爲措辭, 撰出奏文, 附諸謝恩使之行, 而該院一體移咨宜當。" 答曰: "依啓。 此事勿泄可也。"

○乙丑/平安監司尹暄馳啓曰: "金時若馳報內: ‘眞㺚一名, 自馬郞洞出來。 盤問賊情, 則奴酋已造舟車、雲梯, 期以來月, 進犯廣寧。 且聞奴酋之言, 戰雖不利, 當焚蕩糧穀。 且奴酋(當)
                〔嘗〕
              言, 江南殲盡, 則朝鮮有若囊中物。 且朝鮮俘將等言, 朝鮮修築山城時, 多得金塊。 且城內倉穀甚多, 衝突昌、義間, 直到安州、平壤, 則其穀不可勝食云。 奴酋則仍居朝鮮地方, 而使毛將, 領遼民, 還居遼境事, 時相論議, 故渠得參聽。 朝鮮俘將有年多者, 奴酋許嫁以第三子之女’ 云云。"
地名: 平壤 (平安道, 首府/府)
年: 1627.0

○平安監司尹暄馳啓曰: "卽刻走廻人來告: ‘奴兵昨夜攻陷義州, 而前昌城府使朴姓人、宣沙浦僉使吳姓人及韓潤, 皆在陣中, 姜弘立、李英芳則爲大將, 賊將八人, 而勢甚熾盛’ 云。 安州形勢, 似難支撑, 故海西別勝軍一千七百名, 已令金完領率往救。 平壤則有牙兵二千八百及三手、精抄三千餘名, 以此分軍守堞, 且令傍邑守令, 各率民兵入城" 云。

○庚寅/尹暄馳啓曰: "姜弘立奴子彦伊、潼關土兵高阿峯、牛峯軍李銀福, 來到七星門外說稱: ‘胡將送書于我國, 至平壤不得呈納, 則直上京入納’ 云。 臣非不知斬使、焚書, 而古者兩國交兵, 使在其間。 且少緩賊兵, 整頓城守, 以待援兵, 亦或一道, 故謄上胡書, 以待朝廷處置。 一國存亡, 係於安、平兩城, 而自凌漢見陷之後, 人心洶懼。 平壤府品官等三人, 率妻子潛出, 卽日梟示云。"

○上引見大臣、備局、兩司長官。 尹昉曰: "旣已分朝, 世子行期, 可以速定。" 上曰: "欲一時發行。" 上又曰: "回書, 旣已裁送耶?" 昉曰: "臺論不止, 時未擧行。" 崔鳴吉曰: "答書, 宜稱以朝鮮國, 踏印以送。" 金藎國曰: "渠旣以國王前爲書, 不可不以國書答送。" 上曰: "姜絪宜送于平壤, 與雴、璛 同事。" 李植曰: "速定一將, 領率輕兵, 進救平壤, 似不可已。 毛將存沒, 雖未聞知, 其不與奴通明矣。" 上曰: "將此事情, 奏聞天朝, 請南軍及火器, 如壬辰則何如?" 植曰: "勢似不及, 而告急一節, 不可不爲也。" 上曰: "然。"

○上引見姜弘立、朴蘭英。 弘立曰: "僨事之後, 頑命不死, 陷沒虜中, 今已九年。 復見天日, 不知所達。" 上曰: "虜情如何?" 弘立曰: "兵出不意, 未知所以, 而上年十月, 劉海、大海等, 來問於臣曰: ‘中原與我讎怨已深, 而以先汗亡、新汗立, 故尙有差人來修慶弔之禮, 朝鮮何不送人來耶?" 臣答曰: ‘我國, 與爾無怨, 果若聞知, 豈不送人? 但恐道路爲毛文龍所阻, 未及聞也。’ 其後劉海又來問, 臣以前意答之。 今年正月初七日, 臣與吳信男、朴蘭英、朴葵英等, 同在一處, 給馬、給裘曰: ‘當於軍中從行。’ 翌日始乃行軍。 過遼東三日, 虜將招問曰: ‘我令縛送毛文龍, 則朝鮮將從之乎?’ 臣答曰: ‘縛送則未可知, 而我國豈有顧惜之理?’ 云矣。 其明日, 臣等前進則義州已陷矣, 其翌日又陷凌漢。 在定州時, 胡將謂臣曰: ‘欲伻人爾國’云, 臣曰: ‘若伻人則我國必以爲幸。’ 胡將卽許之, 擇送不剃頭之人及臣奴於凌漢, 則不納而還。 及陷安州, 胡將又曰: ‘安州已陷, 亦不許和乎?’ 旣送文書之後, 不待二十七日之限, 又復動兵, 到平壤之後, 一半則欲還, 一半則以爲不可, 更欲動兵, 到中和則國書已來矣。 貴永介之子要土以爲: ‘朝鮮與我非讎, 旣破一道, 今又不可進兵。’ 諸將皆欲從之, 而首將稱王子者, 以爲不可, 遂進兵黃州。 其日朴雴先往, 報以遣使臣之言, 則諸胡皆喜, 及胡差還, 胡將發怒進兵。 聞使臣之來, 招臣等, 臣等進去, 則國書已拆矣。 彼賊每以臣事皇朝爲不可, 自見國書, 乃曰: ‘朝鮮二百年臣事皇朝之言, 極有信義。 若與之交好則可久矣。 今者臣叔父爲質, 故乃遣臣, 使之定和以來矣。" 尹昉謂弘立曰: "此果出於眞情耶?" 弘立曰: "平山糧草已盡, 須速回答, 可免深入之患。" 上曰: "劉海以何事出來耶?" 弘立曰: "劉海所求之物, 雖竭一國之力, 似難應副, 而不敢盡達。" 金瑬曰: "和若不成, 則渠欲何爲?" 弘立曰: "渠之兵鋒所及, 與夫歲月遲速, 未可知也。" 昉曰: "若定和則何以爲之云耶?" 弘立曰: "當自平山, 退留平壤, 待草長, 乃還云。" 上召朴蘭英曰: "可悉陳聞見。" 對曰: "賊情則弘立旣已盡達, 而自前汗時每言: ‘兩國通和, 則爾等當還。’ 常以客禮待之。 今之請和, 似是眞情。" 上曰: "欲和則當守信義, 今乃請和, 而一向進兵, 何也?" 蘭英曰: "自中亦有以進兵爲不可者, 自使臣入往之後, 軍中頗喜。 渠之所求雖多, 豈可盡副溪壑之慾乎?" 瑬曰: "旣已定和, 當卽退師, 而欲留平壤, 何也?" 蘭英曰: "渠等每言: ‘朝鮮當講和而已, 不可爲己有’ 云矣。"
地名: 平壤 (平安道, 首府/府)
年: 1634.0

○丁亥/平安監司張紳馳啓曰: "摠兵沈志祥率島兵登岸之擧, 初若塞責之爲, 而今則轉入內地, 其意難測。 平壤留住三將, 亦整頓兵器, 顯有不時發動之形。 天使若有別樣分付, 則彼此兩軍, 不無竝進安州之理, 亟令胡差, 發賣撤還爲便, 而島兵遮截直路, 胡差不欲由間路作行。 且北岸留兵, 果如胡人之說, 則辛未倉卒之變, 難保其必無。 沈都督前欲呈文, 使之撤兵, 而其意, 方在誇張於天使, 必不動聽。 島兵若有進薄之擧, 而閉城不納, 則彼必曰: ‘與奴賊, 拒官軍。’ 胡人等若欲出戰, 則勢不可禁, 雖欲禁抑, 虜必曰: ‘藉漢人, 將圖勦絶。’ 此兩款, 最爲難處矣。" 事下備局。 備局啓曰: "虜人雖少, 各有健馬, 非漢人所易敵, 似無輕擧之患。 然開諭金差, 從間道速還, 策之上也。 彼若不從, 則多般厚待, 使感而從之, 亦一計也。 且藏兵北岸之說, 若或不虛, 則猝然渡江, 與漢人相薄, 難保其必無。 誠得能言之士, 馳見漢將, 備陳此間利害, 則似不無動聽之理, 此意行移宜當。 且勑使若聞此間事情, 則必不欲輕開鬧端。 誠得勑使一言, 馳諭漢將, 使之開出金人入歸之路, 則自能無事矣。" 答曰: "漢人之出陸, 其意不過使虜速返, 宜亟發賣入送, 而如不欲由間路作行, 則多發軍兵, 從直路發送, 一邊漢將處, 依回啓開諭。"
地名: 平壤 (平安道, 首府/府)
年: 1640.0

○平壤府有人, 附託於淸譯韓巨源, 多言國中陰事, 將欲爲奴入瀋陽, 方山萬戶白光祖執之以告。 命誅之境上, 授光祖僉使。
地名: 平壤 (平安道, 首府/府)
年: 1641.0

○先是, 獨步之由海路還也, 天朝都督府附送咨文與我國漂流軍卒而解送。 其咨文曰: 欽命督師太子太保兵部尙書洪, 欽差巡撫遼東右僉都御史丘, 欽差巡撫登萊右副都御史曾, 爲欽遵明旨, 發還擒獲, 以廣皇仁事。 頃者逆奴匪茹, 敢肆跳梁, 惟是貴國二三左右, 扞掫不戒, 以致迫脅, 獲逞我皇上聖武仁明鑑若素篤貞順, 故未卽致詞於貴國。 客歲制奴陳師, 是以有海之役, 不謂乘風破浪, 焚舟執訊, 多繫鮮人。 聖天子念若民, 如是好生, 宥其社戮, 且勑我邊吏, 厚加撫養, 毋俾飢餓於我土地。 今又垂念南冠可憫, 大渙綸音, 令本院飭士治楫, 護之還國, 堯明舜仁, 蔑以加矣。 本院仰體聖懷, 用是不憚帆檣之費, 潮汐之危, 導之出疆, 宣布我皇上神武不殺之恩, 幷問苞茅不入之故。 當念國家三百年覆翼大德, 而釜山、平壤之役, 若國尺地一民, 疇非我神廟所再造? 此固亘千萬禩不容諼者。 棄逆效順, 湔汚宣忠, 以克守藩部, 以世守先業, 聖天子不難嘉與維新, 共殲奴孽, 以緜國祚於永遠。 貴國禮哲自命, 諒無煩本院之詞意也。 爲此合咨前去, 貴國希爲察照, 驗收幷熟審, 詳覆過院, 以憑奏奪施行。 以此移咨。 備局以揭帖回答曰: 小邦負罪神明, 自絶于天, 動輒畏忌, 不獲自通於父母之邦者, 于今幾載, 仰瞻雲霄, 中夜搥胸。 玆蒙咨諭, 仰審皇上終始字恤之意, 無異於家人父子之間, 捧紙悲號, 聲淚俱發。 至於小邦俘卒, 竝免社戮, 反賜厚犒, 許以發還故土, 天地之仁, 無物不容, 日月之明, 無微不燭, 慙惶感隕, 靡所措躬。 小邦雖無狀, 以至今日, 而區區本心, 日星下臨, 豈待詞畢而後盡之哉? 方爲在俎之肉, 動有屬垣之戒, 多少情款, 都付回人。 血泣封緘, 肝腸欲裂云。
地名: 平壤 (平安道, 首府/府)
年: 1651.0

○安州人金忠一父、子、孫三人, 孝行卓異, 忠一之父彦秀, 丁卯變亂, 以將官死節, 一門之內, 四人忠孝俱全。 寧邊民李應男、校生吳淑獻、宣川訓導桂天老父ㆍ子ㆍ孫三世、嘉山兵營吏金有起、三登民李乙男、熙川校生金信哲、成川民金奉日兄弟、殷山民李承回ㆍ金呂哲、平壤進士洪僎及民朴繼用、三和校生安處智、良女楚香等, 孝行出天, 至誠事親, 斷指救病。 江西正兵金得麗, 不但孝行無愧古人, 國恤三年, 至誠服喪, 校生金碩珍年纔五歲, 父死服喪三年, 無異成人, 仁祖國恤, 亦服喪三年。 私奴金莫男、館軍金得招ㆍ金士男、平壤民金起廷等, 兄弟同居, 少無間言, 不置私財, 同其衣食, 寧邊人金成洛妻朴氏、平壤良女莫眞ㆍ金秀澤妻安氏、正兵李彦歷妻良女三春等, 孀居節行, 無愧古人。 平安監司抄啓以聞, 因禮曹覆啓, 旌閭賞職, 給復有差。
地名: 平壤 (平安道, 首府/府)
年: 1681.0

○戊申/騎兵保人許浹持破裂一紙諺錄, 詣政院告: "前平安兵使李旰在任時, 與逆柟通謀有反計, 而其時監司兪夏益、巡邊使鄭維岳皆與焉。 兵營官奴梁國貞知其狀, 所持諺錄, 出於國貞。" 云。 卽命招時任、原任大臣及兩司長官、禁府堂上、左右捕盜大將, 設庭鞫於內兵曹。 是夜逮國貞問之, 其言曰: "旰在兵營時, 逆柟有抵旰書, 而旰極其秘諱。 營奴朔夫里被親信於旰, 故得以竊見其書, 則靑苔簡紙, 辭說頗多, 而初頭有返節東歸之日六字, 其下有鍊習軍兵, 頻數犒饋等語, 皆係殊常。 又有㮒書, 而語意與柟書相類。 且己未十一月, 都承旨鄭維岳以箕子殿致祭事, 下去平壤, 托以軍器點閱, 來到安州, 辟左右, 與旰話至夜深, 轉往成川留住之時, 㮒以使臣回還, 自山郡抵成川, 稱以沐浴留滯。 且監、兵兩營, 發關各邑, 徵發軍卒, 初以習陣, 使之聚會於成川
              大坪矣。 兵營管下軍兵, 則不知緣何意還爲停止, 只以各營軍卒, 聚會於順川
              金錢川, 使虞候許徵習操而罷, 監司則上慈母山城, 夜操而罷。 旰雖不合操於成川, 旣有徵發之令, 故不但西路騷擾, 至於京中傳說藉藉。 其時兵判送軍官, 探問事情, 則旰出銀三百兩, 賂遺以送, 監司亦多給賂。 及楨、柟逆獄之時, 旰夜不能寐, 全廢飮食。 初昏則親汲井水, 露禱庭中, 一營下人, 盡疑其所爲。 又於今年正月, 旰送其子成豹, 隱接於營奴關伊家, 分給千金於營下將士, 誘說而歸。 此必恐泄軍兵鍊習, 謀逆情節而然也。 渠欲上變, 上來已累月, 而無路得入闕門, 適與同鄕人許浹相遇, 浹之所聞, 與渠符合。 且自言詳知闕中出入之事, 當與同入告變, 而今朝又令留待於松峴, 浹先自入告。" 云。 鞫廳啓請只先逮旰, 從之。
地名: 平壤 (平安道, 首府/府)
年: 1687.0

○戊子/命諸承旨, 持公事入侍, 都承旨李世白曰: "西北兩路, 朝家一視無間, 北道設科之後, 亦於關西設行矣。 上年北道, 旣已設科, 而西路則尙未有此擧, 必須均施, 可以聳動矣。" 上曰: "朝家一視西北, 而昨年北道旣已設科, 則西關人心之觖望, 其勢固然, 令該曹考例稟處。" 又曰: "平壤居幼學李至諴、至誠等, 以其父愛卿, 戊午深河之役戰, 亡不還, 故素服素食, 常以罪人自處, 終始如一。 曾因本道啓聞, 有給復之典, 而非所以傳示永久, 似當旌其門閭, 以示表奬之意矣。" 上曰: "特爲旌閭。" 又曰: "江邊一自蔘禁之後, 商賈之路永絶, 將未免離散, 非但邊圍疎虞, 民窮則無所不至, 如久遠糶穀及奴婢身貢中積年未捧者, 若或査出蕩減, 則爲鎭定安集之一道矣。" 上曰: "令廟堂稟處。" 又曰: "西北人調用事, 每有傳敎, 而士子中有文有才者, 前後無一人調用者。 西人若非業武, 流入於財利, 以此文敎不振, 若令該曹, 聞見其士子中拔尤者, 各別調用, 則庶有興起之望。" 上曰: "各別收用。"
地名: 平壤 (平安道, 首府/府)
年: 1700.0

○初, 領議政徐文重言: "順億所犯旣重, 不無中路逃走之慮。 請令捕廳軍官, 偕館人知面者, 下送捉來矣。" 順億因其妹夫鄭守日之密通, 果爲逃躱, 命捕廳譏捕捉來。 仍令該廳鉤問, 順億供曰: "未入場前, 成川府使沈益昌, 來到吳直講處, 懇請曰: ‘朱草傳謄之際, 十分顧見。’ 故答以觀勢顧見。 且李道徵, 卽家中來接之客, 必欲某條周旋, 與吳直講相約入場矣。 閔時俊以臺監書吏, 頻頻往來於差備官直房, 而出榜日罷漏前, 時俊及文以英, 
                【以英卽次星也。】
              明火來到, 與吳、洪兩官, 細語相議, 而洪直講先言曰: ‘朴弼渭、李聖輝、李秀哲等三人試券, 旣已見落, 此則不可不換給。’ 吳直講曰: ‘沈益昌亦有所相約, 而如是數多, 可慮’ 云云, 洪直講曰: ‘少無可慮之事。’ 時俊亦曰: ‘因此生事, 則小人當之。’ 卽自開鎖, 取出皮封四張, 其中一張, 則乾川洞
              尹基慶皮封, 以爲此乃宰相子弟皮封, 決不可圖出云, 卽爲還入。 其代一張, 又爲換出, 則乃李濟皮封, 而濟高中一等云, 故亦爲還入, 又拔一張合四張, 而一張則豐基金生皮封, 其文則賦, 而時俊傳給李聖輝, 一張則豐基
              李生皮封, 其文則賦, 而使文以英, 傳送于朴弼渭, 一張則乾川洞
              尹生皮封, 其文則表, 而碩夏使廳軍李秀哲奴子, 傳送于秀哲。 聖輝、弼渭、秀哲及其兄秀儁等四人, 出榜日罷漏後, 來會纛所, 浮去其皮封, 內面以各其姓名四祖改書入送, 一張則平壤
              李斗㝡皮封, 其文則賦, 而吳、洪兩官防口次許給, 故果爲借書皮封, 以給道徵, 吳直講又以一秋入格試券一張, 使從門隙, 出傳于禁亂官書吏名不知權姓人, 使傳納于沈成川家。 俄頃, 權吏言曰: ‘士夫豈忍爲如此無據之事乎?’ 使之還納云。 應辦官書吏辛亨馥懇請曰: ‘入格試券一張, 圖得以給, 則當納于金庶尹前, 銀五十兩, 當爲準給云, 故自成川家, 還送試券, 果爲圖出傳給于亨馥。 且金時興設場翌日, 銀封一塊, 自囊中出示曰: ‘此乃宋晟之所給, 周旋參榜後分食可也。’ 出榜日未明前, 開拆初、終場皮封櫃, 則金時興、尹殷萬等, 相與謀議, 遮立於封彌官眼前, 皮封一張, 時興潛爲偸出, 納于尹殷萬袖中, 而時興自其袴內, 出一皮封, 則乃宋晟皮封, 而先已私自踏印者也。 時興卽納編于開拆皮封中, 其偸出皮封則殷萬仍爲持去, 其本主則魚有鳳也云。" 道徵供曰: "推見試券, 則五昃純六賦, 卽吾所製, 皮封亦所自書, 第朱草胡亂, 不能識別, 而直以次上書之, 故問曰: ‘此易書何至如此?’ 順億曰: ‘此必筆才未熟書吏之所書, 從容改書無妨。 卽具朱墨、紙筆以給’ 云, 信聽其說, 親自謄書矣。 守日下來之後, 順億乃請試券, 塡字改書, 驚駭不聽, 適吾出去之際, 潛出試券, 浮去外面, 改五昃爲九天, 驚懼還奪, 將欲自首, 渠百般哀乞, 故拘於顔情而未果" 云。 上以半吐半呑, 尤極痛惡, 特命各別嚴刑。 時俊始自服符同李聖輝、李秀哲、朴弼渭換給皮封之狀, 又曰: "曾前文科, 元無參涉之事, 丙子監試、會試時, 以監察金克之刑房入去, 則監察與封彌官李礥同謀, 朴重圭子
                【指朴敦義。】
              及李聖輝三兄弟、朴泰遜子
                【指朴弼禹。】
              、兪命一子兄弟
                【指兪復基、宅基。】
              等七人, 換皮封入參, 是(而全)
                〔李金〕
              兩官之指揮, 實無受價之事云。" 順億又供曰: "終場收券後, 文次星持條鐵二介、錐子一介, 出示曰: ‘此乃朴生泰晦家所送, 而封彌櫃二部, 亦是朴家入送者也。 以此鐵浮去其櫃板可也。’ 答曰: ‘此樣鐵, 亦在洪直講房中席下矣。’ 終場翌日, 入去吳、洪兩官之房, 則吳直講使磨墨, 持一皮封去, 其內面以尹姓人改書, 而槪見其名一字周字, 而居則高敞,
                【指尹周相。】
              又一張以李姓人改書, 而其名不能記, 槪聞平安道
              李生而先已密議者也。
                【指李時恒。】
              
              宋思胤、李世禎、洪重泰、洪錫輔、朴泰斗五人皮封, 則洪直講改書, 而或言一家人, 或言相親人, 其受價與否, 實未聞見, 而七人等四祖預爲列書一紙, 藏置鏡匣之狀, 果爲目覩。" 又曰: "罷場後, 文以英與秀哲奴天義同坐, 出給銀五十兩曰: ‘此乃李先達所送’ 云。" 時興又供曰: "宋晟之子, 持給狗舌銀一片, 請十分顧見, 終場日, 晟入來場屋, 徘徊於內棘圍近處, 招謂之曰: ‘初場吾已曳白, 終場若見落, 則無復可望, 汝須善樣圖之。’ 仍以踏印皮封一張潛給, 故果請於兩官而周旋矣。 出榜之後, 人言藉藉, 慮有試券憑考之擧, 使渠改書朱草及試券, 又爲給價於禮曹庫直, 踏印以給" 云。 其餘諸人, 竝吐實。 凡大小科試幅初面, 書擧子姓名、年歲、居住、鄕貫、四祖, 而連摺糊封, 外書謹封, 卽古皮封之制也, 而近來又慮考官潛拆用情, 始有皮封分割之規, 使謄錄、封彌等官, 書塡字號, 監割掌守, 出榜時, 取合拆名, 朝家防閑之道, 可謂嚴密, 而今此別作皮封, 盜合於他人入格試券, 而換名冒占, 實非恒情之所可測也。 聖輝, 故名宰選之子, 弼渭, 先正臣世采之孫, 其他諸人, 莫非大家子弟, 而乃忍爲此, 如宋晟駔儈之徒, 何足道哉? 榜出之初, 有童謠曰: ‘御賜花耶? 金銀花耶?’ 至是白金之說, 狼藉諸招, 其說果驗。 又有人作詩曰: "白地生紅紙, 頭花詑路瞻。 綠林聞夜嘯, 此輩亦云廉?" 一時傳誦。
地名: 平壤 (平安道, 首府/府)
年: 1719.0

○戊寅/世子引接大臣備局諸宰。 領議政金昌集言: "忠淸監司兪崇狀請, 庚子式年奴婢推刷及三軍門改都案退行矣。 湖西今年量役方張, 民間必多騷擾。 推刷、都案等事, 因年凶停寢, 亦有舊例。 兩道之請, 竝宜許之。" 世子可之。 昌集又曰: "頃者藥房入診時, 都提調李頣命, 以軍門習操多廢, 請依外方私操例, 設行大私習, 令中軍擧行矣。 近與將臣相議, 則皆以爲中軍代行, 雖云有故事, 申汝哲至於建白革罷, 則到今復令中軍替行, 終涉未安。 若大將有故, 則必須都提調代行, 毋令間歇似好云, 而此取旨大朝之事。 奉稟于大朝而下敎, 恐爲合宜。" 世子許之。 右議政李健命曰: "頃因左參贊閔鎭厚所達, 南兵使除挈眷事, 有稟處之令。 此則問于本道, 當待其回報而稟處, 而外方之弊, 不但兵、水使挈眷一事而已, 諸道監司支供, 勿論挈眷與否, 弊端非細矣。 朝家旣爲監司支供, 劃給營需一日米一石, 則非不優矣, 而監司不爲自辦, 必令判官支供, 下官接待上官之際, 不可埋沒, 務爲豐侈, 故以平壤一處言之, 監司一年支供, 殆過二萬兩, 而猶患不足。 公州、全州兩處, 則除出田結千餘結, 以供監司, 眷率一事, 猶爲第二件, 而支供之弊, 不可不變通矣。" 昌集曰: "或云監司體貌尊重, 支供不可自辦, 而此則有不然者。 兩都留守, 其體貌之尊重, 與監司無異, 而支供一節, 皆自爲取辦, 監司何獨不可自辦乎? 誠宜變通, 以營需米, 付監司, 使自供給, 如有不足, 則磨鍊加給, 未爲不可矣。 請自明年正月, 使之依此定式施行。" 世子可之。 持平金槹申前達, 又言: "槐院分館取舍之際, 一任私意, 才地恰當者, 亦多見漏, 至於增廣一榜, 竟有焚圈罷坐之擧。 請上博士、掌務官, 竝拿問, 使之改圈。" 世子只從朴光世事。 正言鄭宅河申前達, 世子不從。
地名: 平壤 (平安道, 首府/府)
年: 1753.0

○命大臣、禮曹堂上、儒臣入侍。 上曰: "我國素稱禮義之邦, 則宜一遵典禮。 而今此翁主嘉禮, 予心有不安者, 禮堂、儒臣幷陳所見。" 左議政李天輔曰: "和協翁主旣出嫁, 則在禮服當降等。 今此婚禮, 似無不可之理矣。" 禮曹判書洪鳳漢曰: "翁主旣非朞年之制, 則嘉禮似無疑矣。" 承旨嚴瑀曰: "以私家言之, 服制爲大功, 則似無違於禮文矣。" 上曰: "予意必欲博採群議, 今則無疑矣。" 天輔曰: "咸鏡監司尹得載, 以北關人, 則不由陵官, 直差濬源殿參奉, 有所陳稟。 而官制豈可曲爲北關人變改乎? 宜於六陵中, 四窠用南關人, 二窠用北關人矣。" 允之。 右議政金尙魯曰: "北路有京參奉陞差之路, 而關西獨無此路。 淸南北讀書之士, 終身埋沒, 非一視之義也。 平壤
              崇靈殿參奉二窠, 以南北各一人分差, 仕滿六十朔後, 宜陞遷京參奉, 如濬源殿之例矣。" 上曰: "西關不無向隅之歎, 依所奏爲之。" 命釐正堂上朴文秀入侍。 文秀曰: "前監察趙九成, 卽仁祖朝功臣趙時俊之玄孫也。 以守衛官通籍除監察, 則持平朴起采謂以守衛官出身, 署經時書不字, 又招政吏, 使之出代, 在前守衛官通仕者何限。 而三曹、金吾、京兆, 元無疵枳者, 且署經之法, 連三次不順然後遞職, 乃審愼之意也。" 上曰: "趙九成, 令該曹調用。" 文秀又曰: "嶺南寺奴婢, 或有百餘歲納貢, 男女雖老死而不得嫁娶, 此足以感傷和氣矣。" 上曰: "奴婢之法, 創自箕聖, 惟我國有之矣。" 校理洪重孝曰: "淳于意之女緹縈, 願沒入爲官婢, 奴婢之法, 未嘗無也。 但世世爲奴婢, 則我國之法矣。" 上曰: "寺奴婢之弊, 誠甚殘忍矣。"
地名: 平壤 (平安道, 首府/府)
年: 1764.0

○持平李台鼎上疏論: "東呂ㆍ址淳, 不宜遽酌處也。 平壤庶尹金履遠, 多招不廉之謗, 悍僕干預政令, 營婢起鬧妓樂, 宜罷其職也。 修撰李宅鎭, 陳情於納言之時, 膺命於館職之後, 請譴罷之, 以飭巧避臺閣之習。" 上不許。
地名: 平壤 (平安道, 首府/府)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】